**Hei alle dere i styret!**

Det virker på meg som det er positiv stemning i styret for å anvende dette informasjonsskrivet. Som prosjektleder av Prosjekt beboerkompetanse har jeg et par kommentarer som jeg håper dere kan reflektere over når det gjelder gjennomføringen, presentasjonen og oppfølgingen av dette skrivet

Prosjekt beboerkompetanse er et forsøksprosjekt. Prosjektet er nå mer etablert og er oppe og står, men det har tatt lang tid. Når prosjektet nå er mer etablert, er vi inne i en fase hvor vi på bakgrunn av evaluering og korrigering, må målrette tiltakene vi gjennomfører bedre. Det innebærer at både prosjektet og i styret blir vi mer bevisst på hvilke tiltak som fungerer.

Som prosjektleder begynner jeg å få en foreløpig innsikt i noen av utfordringene som prosjektet på det nåværende tidspunkt må ta tak i. De tingene vi prøver ut, skal forhåpentligvis over tid kunne bidra til å støtte i styrets arbeid, fordi flere av beboerne øker sin egen beboerkompetanse. Forhåpentligvis skal Prosjektet også kunne bidra til å få ned felleskostnadene i borettslaget, fordi beboerne har kompetanse som kan forhindre eksempelvis vannlekkasjer, ventilasjonsproblemer og andre ting som beboerne selv må kunne ta ansvar for.

Prosjektet har nå en styringsgruppe på 10 personer, og en samarbeidsgruppe på 64 personer. Naglaa (i styringsgruppen) og jeg har i det siste pratet med ca. 10 beboere for å få dem med i samarbeidsgruppen. Samtlige har vært veldig positive, og hyggelige, men også usikre på mye når det gjelder borettslaget. Spesielt gjelder det flere personer som har bodd her kanskje ett til to år. De har aldri deltatt på et årsmøte, vet ingenting om tirsdagsmøter, Naboene eller beboerprosjektet. De er heller ikke inne på nettsiden, men har mye de lurer på. (Dette er ikke primært personer med annen kulturell bakgrunn). Styret har nettopp sendt ut Eikenytt og det kan hjelpe på, men muligens mest for beboere som aktivt søker kunnskap eller som allerede er blitt aktivisert på en eller annen måte. Min foreløpige konklusjon er at informasjon og kunnskap ut til beboerne i form av skriv/nettside osv. er en absolutt forutsetning, men det er ikke tilstrekkelig. Tirsdagsmøtene som styret har, Naboene og deres møter, og de åpne møtene i Prosjekt Beboerkompetanse er redskaper som har mulighet til å nå de beboerne som ikke aktivt søker kunnskap. Beboerkompetanse handler derfor mye om å være motivert til å søke kunnskap.

1. Jeg er derfor egentlig veldig glad for at vi ikke har satt i gang med dette informasjonsskrivet før nå. For det er først nå vi har mer grunnlag for å bruke dette skrivet på en mer bevisst måte.

**Taushetsplikt som styremedlemmer og Prosjektleders taushetsplikt**

1. Prosjekt beboerkompetanse er et forsøksprosjekt som dere har god kjennskap til, og som styret har sagt ja til. Både i styret og i prosjektet må dere/vi følge regler når det gjelder taushetsplikt og bruk av informasjon. Som prosjektleder må jeg derfor på den ene siden være bevisst at styremedlemmer ikke settes i situasjoner hvor de bryter egen taushetsplikt (jeg har jobbet med forskning i NAV og de samme utfordringene gjaldt der). Samtidig må jeg sikre at jeg som prosjektleder ikke bryter prinsipper som Datatilsynet krever når det gjelder prosjekt. Selv om dette ikke er et forskningsprosjekt, har jeg som fagperson noen etiske spilleregler jeg må følge. Derfor må alle disse utfordringene håndteres på en riktig måte.

**Vedrørende dere som styremedlemmer**

Jeg kan ikke se at styremedlemmer bryter noen taushetsplikt ved å dele ut et informasjonsskriv til nye beboere, fordi dere allerede har informasjon om hvem som flytter inn. Dere bryter heller ikke noen regler dersom dere spør beboerne om det er ok at dere kommer tilbake om 4 måneder, og de samtykker. Der dere kan bryte taushetsplikten er dersom dere forteller andre beboere om nye beboerne, eller gir personlig informasjon om beboerne til andre i styret eller til personer i Beboerprosjektet.

**Prosjektleders ivaretakelse av taushetsplikten**

For at jeg som prosjektleder ikke skal foreta brudd i forhold til Datatilsynets krav til prosjekt, er det viktig at den informasjonen som kommer til meg er helt nøytral. Nedenfor ser dere hvilken informasjon jeg er ute etter.

**Prosjektleders forslag til videre fremdrift**

Vi prøver dette ut til jul 2025 (uavhengig av om det er 5 eller 20 nye beboere). To styremedlemmer følger dette opp og oppsøker nye beboere. De informerer de nye beboerne om at dette er en del av styrets arbeid og en del av et prosjekt for å øke beboernes kompetanse. De tilbyr seg å gå grundig igjennom skjemaet dersom beboerne ønsker det.

Styrets representanter spør også om det er ok at de tar kontakt om 4 måneder for å høre om disse personene har hatt nytte av informasjonsskrivet, og om det er noe de savner. Styrets representanter sjekker også om disse beboerne er klar over Tirsdagsmøtene, Naboene og Beboerprosjektet. Og om de har benyttet seg av noen av disse tiltakene.

**Som prosjektleder ønsker jeg å få informasjon om.**

Når begynte dere å ta kontakt med nye beboere?

Hvor mange har dere hatt kontakt med?

Hva er tilbakemeldingene fra beboerne ved første gangs kontakt.

Ved kontakt etter 4 måneder. (positiv, usikker, negativ).

Har dere inntrykk av at beboerne leser mer informasjon som kommer fra styret, anvender nettet, eller oppsøker de tilbudene som finnes; Tirsdagsmøtene, Naboene, slutter seg til beboerprosjektet eller stiller på Åpent møte.

I etterkant av jul mottar styret og jeg en oppsummering som inneholder svar på disse spørsmålene. Å besvare disse spørsmålene trenger ikke ta en masse tid for styremedlemmene. Dere er bare mer bevisst når dere har kontakt med disse beboerne. I etterkant av dette lille forsøket er det styret som bestemmer om de vil fortsette med dette, korrigere noe eller avslutte. Da vet alle også om det tidkrevende, og om det eksempelvis tar for mye tid i forhold til andre oppgaver.

Mvh

Thonette

Prosjektleder for Prosjekt Beboerkompetanse